
2020 m. liepos 2 d. Nr. T-
Panevėžys

Vadovaudamasi Lietuvos Respublikos vietos savivaldos įstatymo 16 straipsnio 2 dalies 
36 punktu, 18 straipsnio 1 dalimi, Lietuvos Respublikos vandens įstatymo 10 straipsnio 4 dalimi, Pavyzdinėmis saugaus elgesio paviršinių vandens telkinių vandenyje ir ant paviršinių vandens telkinių ledo taisyklėmis, patvirtintomis Lietuvos Respublikos vidaus reikalų ministro 2019 m. gruodžio 12 d. įsakymu Nr. 1V-988 „Dėl Pavyzdinių saugaus elgesio paviršinių vandens telkinių vandenyje ir ant paviršinių vandens telkinių ledo taisyklių patvirtinimo“, Panevėžio rajono savivaldybės taryba n u s p r e n d ž i a:
1. Patvirtinti Saugaus elgesio paviršinių vandens telkinių vandenyje ir ant paviršinių vandens telkinių ledo Panevėžio rajono savivaldybėje taisykles (pridedama). 
2. Pripažinti netekusiu galios Panevėžio rajono savivaldybės tarybos 2014 m. vasario 20 d. sprendimą Nr. T-39 „Dėl Saugaus elgesio vandenyje ir ant ledo taisyklių patvirtinimo“.



















Renata Valantinienė

PATVIRTINTA
Panevėžio rajono savivaldybės tarybos
2020 m. liepos 2 d. sprendimu Nr. T-

SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO PANEVĖŽIO RAJONO SAVIVALDYBĖJE TAISYKLĖS

I SKYRIUS 
BENDROSIOS NUOSTATOS

1. 	Saugaus elgesio paviršinių vandens telkinių vandenyje ir ant paviršinių vandens telkinių ledo Panevėžio rajono savivaldybės taisyklės (toliau – Taisyklės) nustato bendruosius žmonių saugaus elgesio paviršinių vandens telkinių (toliau – vandens telkiniai) vandenyje ir ant vandens telkinių ledo reikalavimus ir gelbėjimo darbų paplūdimiuose organizavimo principus.
2. Taisyklės galioja Panevėžio rajono savivaldybės teritorijoje. Jų privalo laikytis visi fiziniai ir juridiniai asmenys.
3. Šios Taisyklės netaikomos elgesiui dirbtinai sukurtuose uždaruose vandens telkiniuose, atskirtuose nuo paviršinių ir požeminių vandenų, ir elgesiui ant dirbtinai išlieto ledo.
4. Taisyklės netaikomos atliekant aplinkos apsaugos valstybinę kontrolę, priešgaisrinių gelbėjimo pajėgų, policijos, Valstybės sienos apsaugos tarnybos prie Lietuvos Respublikos vidaus reikalų ministerijos pajėgų, greitosios medicinos pagalbos funkcijas, taip pat ekstremaliųjų įvykių, situacijų, avarijų ar kitų stichinių nelaimių likvidavimo ir padarinių šalinimo metu, atliekant valstybinę saugios laivybos Lietuvos Respublikos vandenyse ir vidaus vandenų kelių būklės ir navigacinių įrenginių juose funkcionavimo kontrolę, darbų atlikimo vandens keliuose kontrolę, mokslinius ir kitus tyrimus, monitoringą ir stebėjimus vandens telkiniuose Lietuvos Respublikos žuvininkystės įstatymo, Lietuvos Respublikos nekilnojamojo kultūros paveldo apsaugos įstatymo, Lietuvos Respublikos saugomų teritorijų įstatymo, Lietuvos Respublikos aplinkos monitoringo įstatymo nustatytais tikslais ir tvarka, taip pat vykdant Taisyklių kontrolės, paplūdimių ir maudyklų priežiūros, administravimo funkcijas.
5. Taisyklėse vartojamos sąvokos atitinka Lietuvos Respublikos vandens įstatyme ir kituose teisės aktuose nustatytas sąvokas. 

II SKYRIUS
SAUGAUS ELGESIO VANDENS TELKINIŲ VANDENYJE IR PAPLŪDIMIUOSE REIKALAVIMAI

6. Maudymosi vietose draudžiama:
6.1. maudytis neblaiviam ar apsvaigusiam nuo narkotinių, psichotropinių ar kitų psichiką veikiančių medžiagų;
6.2. maudytis vaikams iki 14 metų be suaugusio žmogaus priežiūros;
6.3. palikti prie vandens be priežiūros vaikus iki 14 metų;
6.4.	 plaukioti ant pripučiamų čiužinių, transporto priemonių padangų ir kamerų, rąstų, lentų ir kitų plaukiojimui nepritaikytų daiktų;
6.5. suptis ir vaikščioti tam nepritaikytose plaukiojimo priemonėse, taip pat nesilaikyti plaukiojimo priemonės gamintojo nustatytų saugaus plaukiojimo priemonės naudojimo reikalavimų ir (ar) draudimų;
6.6. plaukti plaukiojimo priemone, jeigu joje nėra gelbėjimosi liemenių, skirtų visiems joje esantiems asmenims;
6.7.	maudytis, nardyti ir šokinėti iš (nuo) plaukiančios plaukiojimo priemonės;
6.8. maudytis žaibuojant ir (ar) perkūnijos, škvalo, viesulo metu;
6.9. rūkyti (išskyrus įrengtas rūkymo vietas); 
6.10. žaisti sportinius žaidimus ne fizinio aktyvumo (aktyvaus) maudymosi vietose ar sukeliant pavojų poilsiautojams;
6.11. maudymosi vietose įrengti stovyklavietes;
6.12. maudymosi vietose kurti laužus;
6.13. skinti ar naikinti saugomų rūšių augalus;
6.14. būti maudymosi vietose nuogiems asmenims (nedėvintiems maudymosi kostiumų), išskyrus specialiai įrengtus paplūdimius, pažymėtus specialiomis nuorodomis ir ženklais;
6.15. lankytis su gyvūnais tam neskirtose maudymosi vietose. 
7. Maudymosi vietose įrengti aktualius informacinius stendus, kuriuose išdėstytos šios pagrindinės saugaus elgesio vandens telkinio vandenyje taisyklės (rekomendacijos):
7.1. nemokant plaukti neiti į vandenį giliau kaip iki krūtinės;
7.2. nesimaudyti vieniems, taip pat nesimaudyti nežinomose, nuošaliose vietose;
7.3. maudytis tik įsitikinus, kad saugu, į nežinomą vandens telkinio vietą iš pradžių lėtai bristi, nenerti ir nešokti į vandenį; 
7.4. nestovėti ir nežaisti ten, kur galima netikėtai įkristi į vandenį;
7.5. nešokti į vandenį staiga, jei perkaitę, pirmiausia apsišlakstyti;
7.6. maudantis nekramtyti gumos, nevalgyti, nesimaudyti iškart po valgio;
7.7. nežaisti vandenyje pavojingų žaidimų ir to neleisti daryti vaikams: nenardinti kito asmens, netampyti už kojų, nelipti kitiems ant pečių;
7.8. pradėjus skęsti pasistengti nepanikuoti, dėmesį į save atkreipti šaukiant arba mojuojant rankomis, pasistengti įkvėpti kuo daugiau oro, atsigulti ant nugaros;
7.9. gelbėti skęstantįjį vandenyje be pagalbinių priemonių gali tik geras plaukikas, kuris moka profesionaliai įvertinti pavojaus lygį, išmano gelbėjimo būdus ir moka tai atlikti praktiškai;
7.10. pastebėjus skęstantį žmogų šaukti mėginant atkreipti aplinkinių dėmesį, nedelsiant skambinti skubios pagalbos numeriu 112. Laukiant gelbėtojų, pasitelkti į pagalbą kuo daugiau žmonių, pasidalyti pareigomis, bandyti padėti skęstančiajam saugiais būdais: nuo kranto, iš valties, nuo tilto metant plūdurą, tiesiant lazdą ir t. t. Nerizikuoti savo gyvybe. Ištraukus skęstantįjį į krantą, suteikti pirmąją pagalbą, jei reikia, gaivinti, kol atvyks pagalba;
7.11. nešaukti pagalbos, jei jos nereikia;
7.12. neplaukioti ten, kur atliekami šuoliai į vandenį;
7.13. nesiartinti prie praplaukiančių laivų (vandens motociklų, motorinių valčių), nes kyla grėsmė būti įtrauktam po laivo sraigtais;
7.14. gelbėjimosi liemenę užsidėti prieš išplaukiant plaukiojimo priemone į vandens telkinį ir ją dėvėti visą laiką, taip pat būnant plaukiojimo priemonėje ant vandens.
8. Savivaldybės taryba, atsižvelgusi į teritorijos ir vandens telkinio ypatybes, gali nustatyti papildomų elgesio vandens telkinio vandenyje reikalavimų.

III SKYRIUS
SAUGAUS ELGESIO ANT VANDENS TELKINIŲ LEDO REIKALAVIMAI

9. Ant vandens telkinių ledo draudžiama:
9.1. vykdyti bet kokią veiklą neturint specialių smaigų, kuriais pasinaudojus būtų galima įlūžus išlipti ant ledo, ir tamsiuoju paros metu nedėvint liemenės ar kitos aprangos su šviesą atspindinčiais elementais;
9.2. palikti vaikus iki 14 metų be suaugusio žmogaus priežiūros;
9.3. vykdyti bet kokią veiklą esant neblaiviam ar apsvaigusiam nuo narkotinių, psichotropinių ar kitų psichiką veikiančių medžiagų;
9.4. rengti renginius, išskyrus savivaldybės numatytais atvejais ir turint Savivaldybės administracijos leidimą;
9.5. stovėti ar važiuoti transporto priemonėmis, išskyrus atvejus, kai vykdoma žvejyba naudojant atitinkamas transporto priemones, būtinas tokiai žvejybai organizuoti; 
9.6. įrengti ir eksploatuoti čiuožyklas, išskyrus savivaldybės numatytais atvejais ir turint Savivaldybės administracijos leidimą;
9.7. vykdyti bet kokią veiklą, jei vandens telkinio ledas plonesnis nei 7 cm arba jo struktūra nevienalytė.
10. Iškirstą lede eketę, didesnę nei 20 × 20 cm, būtina pažymėti visiems žmonėms matomu būdu ir ryškių spalvų priemonėmis neteršiant aplinkos.
11. Susirinkti šiukšles po žvejybos, iškylos, renginio ir visais kitais atvejais.
12. Saugaus elgesio ant vandens telkinio ledo rekomendacijos:
12.1. kad ledas išlaikytų vieną žmogų, jo storis turi būti didesnis nei 7 cm, grupę žmonių – ne mažesnis kaip 12 cm;
12.2. jeigu ledu, kurio storis yra 12 cm arba mažiau, eina grupė žmonių, atstumas tarp žmonių turi būti ne mažesnis kaip 5 m;
12.3. einant ledu reikėtų eiti jau pramintu taku, nerekomenduojama ledu eiti vienam tamsiu paros metu; rekomenduojama turėti įjungtą šviesos šaltinį, kuris būtų matomas iš toli;
12.4. rekomenduojama turėti lazdą (peikeną) ir ja tikrinti ledo stiprumą. Jeigu stuktelėjus lazda pasirodo vanduo, reikia nedelsiant grįžti į krantą;
12.5. rekomenduojama eiti čiuožiant, neatitraukiant kojų nuo ledo;
12.6. ledu čiuožiant slidėmis reikia atsisegti slidžių apkaustus, kad prireikus jas būtų galima greitai nusimesti; plaštakų neprakišti per lazdų kilpas;
12.7. įlūžus ledui nepasiduoti panikai ir karštligiškai nesikabinti už ledo krašto, nes jis lūžinės. Bandyti „užplaukti ant ledo“ laikantis ant vandens paviršiaus ir artėjant prie tvirtesnio ledo. Užlipus ant ledo kuo plačiau paskirstyti savo kūno svorį, ridentis arba šliaužti į tą kranto pusę, iš kurios ateita. Ant kojų stotis tik išlipus ant kranto;
12.8. pastebėjus įlūžusį ir skęstantį žmogų įvertinti situaciją, nebėgti prie eketės – toje vietoje ledas yra plonesnis. Nedelsiant skambinti skubios pagalbos numeriu 112. Jeigu įmanoma, bandyti nuo kranto ar tilto ištiesti ar mesti skęstančiajam pagalbinę priemonę: virvę, šaliką, lazdą, viską, į ką skęstantis gali įsikibti per saugų atstumą. Nerizikuoti savo gyvybe;
12.9. ištraukus skęstantįjį į krantą, patikrinti jo kvėpavimą ir pulsą, prireikus pradėti gaivinti, nedelsiant skambinti skubios pagalbos numeriu 112. Jei yra galimybė, nugabenti jį į šiltą patalpą, nuvilkti šlapius drabužius ir pakeisti juos sausais, apkloti apklotais, antklode. Esant hipotermijai dėti šiltus kompresus ant jo krūtinės, kaklo, galvos, kirkšnių, jei žmogus sąmoningas, duoti gerti šiltų saldžių gėrimų, netrinti jo odos, neduoti gerti alkoholinių gėrimų.
13. Masiniai renginiai ant ledo organizuojami vadovaujantis Savivaldybės administracijos nustatyta tvarka. 
14. Čiuožyklą ant vandens telkinio ledo eksploatuojantis ar renginius ant užšalusių vandens telkinių organizuojantis subjektas privalo užtikrinti žmonių saugumą. 
15. Savivaldybės taryba, atsižvelgusi į teritorijos ir vandens telkinio ypatybes, gali nustatyti papildomų elgesio ant vandens telkinių ledo reikalavimų.

IV SKYRIUS
BAIGIAMOSIOS NUOSTATOS

16. Taisyklių, patvirtintų Savivaldybės tarybos, laikymosi kontrolę užtikrina Savivaldybės administracijos seniūnai ar juos pavaduojantys asmenys.
17. Asmenims, pažeidusiems Taisyklių, patvirtintų Savivaldybės tarybos, reikalavimus, taikoma administracinė atsakomybė, numatyta Lietuvos Respublikos administracinių nusižengimų kodekse.
__________________________

PANEVĖŽIO RAJONO SAVIVALDYBĖS ADMINISTRACIJOS
SAVIVALDYBĖS GYDYTOJA (VYR. SPECIALISTĖ)

Panevėžio rajono savivaldybės tarybai

AIŠKINAMASIS RAŠTAS DĖL SPRENDIMO „DĖL SAUGAUS ELGESIO PAVIRŠINIŲ VANDENS TELKINIŲ VANDENYJE IR ANT PAVIRŠINIŲ VANDENS TELKINIŲ LEDO PANEVĖŽIO RAJONO SAVIVALDYBĖJE TAISYKLIŲ PATVIRTINIMO“ PROJEKTO

2020 m. birželio 18 d.
Panevėžys

Projekto rengimą paskatinusios priežastys. Panevėžio rajono savivaldybės tarybos 
2014 m. vasario 20 d. sprendimu Nr. T-39 patvirtintos Saugaus elgesio vandenyje ir ant ledo taisyklės. Įgyvendinant Vandens įstatymo 10 straipsnio 4 dalį, kurioje numatyta, kad Saugaus elgesio paviršinių vandens telkinių vandenyje ir ant paviršinių vandens telkinių ledo taisykles tvirtina savivaldybių tarybos pagal Lietuvos Respublikos vidaus reikalų ministro 2019 m. gruodžio 12 d. įsakymu Nr. 1V-988 patvirtintas Pavyzdines saugaus elgesio paviršinių vandens telkinių vandenyje ir ant paviršinių vandens telkinių ledo taisykles, kuriose nustatyti bendrieji žmonių saugaus elgesio paviršinių vandens telkinių vandenyje ir ant vandens telkinių ledo reikalavimai bei gelbėjimo darbų paplūdimiuose organizavimo principai.
Sprendimo projekto esmė ir tikslai. Sprendimo projekto tikslas – patvirtinti Saugaus elgesio paviršinių vandens telkinių vandenyje ir ant paviršinių vandens telkinių ledo Panevėžio rajono savivaldybėje taisykles.
	Kokių pozityvių rezultatų laukiama. Laukiami teigiami rezultatai – atsižvelgiant į išvardytus teisės aktus, iš esmės peržiūrėtos Savivaldybės tarybos sprendimu patvirtintos taisyklės ir jos parengtos vadovaujantis šiuo metu galiojančiais teisės aktais. Sprendimo projekto uždavinys – nustatyti žmonių tinkamo elgesio prie vandens ir vandens telkiniuose tvarką Panevėžio rajono savivaldybės teritorijoje.
Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta. Nėra.
Kokius galiojančius teisės aktus būtina pakeisti ar panaikinti, priėmus teikiamą projektą. Nėra galiojančių teisės aktų, kuriuos būtina pakeisti ar panaikinti, priėmus teikiamą projektą.
Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti. Sprendimo įgyvendinimui lėšos nereikalingos.
Kiti, sprendimo rengėjo nuomone, reikalingi paaiškinimai. Sprendimo projektui nereikalingas antikorupcinis įvertinimas.


Savivaldybės gydytoja (vyr. specialistė)					Renata Valantinienė

